**Prop de 200 estudiants es graduen en audiovisuals, enginyeria i videojocs al TecnoCampus**

*L’Escola Superior Politècnica gradua la primera promoció d’estudiants del Grau en Disseny i Producció de Videojocs*

Un total de 197 estudiants de l’Escola Superior Politècnica es van graduar ahir al TecnoCampus. Han finalitzat els seus estudis 118 estudiants en Mitjans Audiovisuals, 29 en Videojocs, 14 en Enginyeria Electrònica, 11 més en Enginyeria Mecànica i 25 en Enginyeria Informàtica. L’acte, dividit en dues sessions, es va celebrar a l’Auditori del TecnoCampus i va reunir graduats, acompanyants, l’equip docent i autoritats. Aquest any es graduava la primera promoció del Grau en Disseny i Producció en Videojocs, que consolida l’aposta del TecnoCampus per impulsar estudis que donin resposta a les noves necessitats i oportunitats del mercat de treball.

La directora de l’Escola Superior Politècnica, Ester Bernadó, que va assumir el càrrec el passat mes d’abril, va assenyalar en el discurs de benvinguda que l’acte de graduació només és un punt i seguit per continuar aprenent de manera constant al llarg de la vida professional i personal: “Heu après a aprendre, i aquest és el gran coneixement que us heu d’emportar de la universitat. Aprendre és el que us permetrà estimar i treballar per fer allò que us més us apassioni”. També va assistir a l’acte Carles Ramió, com a comissionat per a l’estratègia del Grup UPF i patró de la Fundació TecnoCampus Mataró-Maresme, qui va remarcar l’aposta de la Universitat Pompeu Fabra pel model singular del TecnoCampus com a centre adscrit i el compromís de la UPF per consolidar i ampliar les col·laboracions entre ambdues institucions. Alhora, va encoratjar els graduats a viure l’entrada al món laboral, sobretot marcat pel canvi constant, amb il·lusió i “apostant per la responsabilitat social corporativa a títol individual”.

Alguns dels moments més esperats pels assistents van ser el lliurament de diplomes als graduats i el discurs dels representats de promoció. Pel que fa a al reconeixement dels millors expedients acadèmics, es van lliurar als estudiants Raquel Aqüera, en Mitjans Audiovisuals; Marc Lozano, en Videojocs; Juan David Polanco, en l’àrea industrial, i Jordi Romagosa, en Enginyeria Informàtica. Representants de les entitats GrauTic, Col·legi d’Enginyers Graduats i Enginyers Tècnics Industrials de Barcelona i el Col·legi Oficial d’Enginyers Tècnics en Informàtica de Catalunya van fer entrega d’un obsequi als estudiants d’audiovisuals, de l’àrea industrial i d’enginyeria informàtica, respectivament, amb el millor expedient.

Els padrins de la promoció 2018 van ser Luís Tinoco, en l’acte d’audiovisuals, i Alberto Guerrero, en el cas dels estudis d’enginyeria i videojocs. Tinoco va recomanar als estudiants dominar l’anglès, estar prepara’t per moure’s i treballar per projectes, i centrar-se més en la part creativa i no només en la tècnica si es vol afrontar amb èxit la vida professional dins del sector audiovisual. “La distància entre la teoria i la pràctica és infinita, per això no heu de deixar de reinventar-vos”, va afegir. Alberto Guerrero, per la seva banda, va apuntar que conèixer-se a un mateix és clau per crear les condicions ideals per treballar en allò que t’agrada. “Sigueu curiosos, crítics, enginyosos, humils i, sobretot, bones persones”, va concloure. L’alcalde de Mataró i president del TecnoCampus, David Bote, va afirmar en el discurs de clausura l’aposta que va fer l’Ajuntament de Mataró en la construcció del TecnoCampus, que ha contribuït a augmentar el capital humà de la ciutat, i va animar els graduats a seguir vinculats a la ciutat i a la universitat en aquesta nova etapa com a professionals.

Més informació:
Oriol Ribet
Telf. 93 741 49 60 / 678 794 288
 [www.tecnocampus.cat](http://www.tecnocampus.cat)